**Informatīvais ziņojums**

**par Eiropas Savienības enerģētikas ministru 2020. gada 28. aprīļa videokonferencē izskatāmajiem jautājumiem**

**I. Sanāksmē izskatāmie jautājumi**

2020. gada 28. aprīlī notiks Eiropas Savienības (turpmāk – ES) enerģētikas ministru neformālā augsta līmeņa videokonference. Tās laikā ministri tiks aicināti apmainīties ar viedokļiem par COVID-19 pandēmijas ietekmi uz enerģētikas nozari. Papildus Eiropas Komisijas (turpmāk – Komisija) pārstāvji informēs par situāciju ar dalībvalstu Nacionālajiem enerģijas un klimata politikas plāniem (turpmāk – NEKP) un Ilgtermiņa renovācijas stratēģijām.

**1. COVID-19 pandēmijas ietekme uz enerģētikas nozari – sektora gatavība un ieguldījums ekonomikas atkopšanā** *–diskusija*

Gatavojoties ES enerģētikas ministru diskusijai, Horvātija kā prezidējošā valsts ES Padomē ir sagatavojusi diskusiju dokumentu[[1]](#footnote-2), kurā cita starpā aicina ministrus sniegt redzējumu par COVID 19 pandēmijas ietekmi uz enerģētikas nozari, gan attiecībā uz tās gatavību ārkārtas situācijai, gan par tās lomu ekonomikas atkopšanā.

* **Enerģētikas sektora gatavība**

Eiropas energosistēma ir noturīga, un pašlaik nepastāv piegādes traucējumu risks. Elektroenerģiju, gāzi, siltumu un naftu var piegādāt bez pārtraukuma, īpaši tiem, kam tā visvairāk nepieciešama. Šī noturība cita starpā ir veidojusies pateicoties labi funkcionējošam iekšējam enerģijas tirgum un stingriem sagatavotības pasākumiem, tostarp dalībvalstu ciešai sadarbībai un pasākumiem, kas izriet no ES noteikumiem par riskgatavību elektroenerģijas nozarē, gāzes piegādes drošību un naftas drošības rezervēm. Ir jāuzslavē personāls, kas apkalpo kritisko infrastruktūru, par viņu ilgstošajiem centieniem nodrošināt Eiropas energosistēmas normālu darbību.

Lai koordinētu dažādus pasākumus dalībvalstīs, jau šobrīd ir izveidoti tādi mehānismi kā Elektroenerģijas koordinācijas grupa, Gāzes koordinācijas grupa un Naftas koordinācijas grupa. Ir pienācis laiks apsvērt sagatavotības pasākumus dažādiem scenārijiem, tostarp ilgstošiem vai atkārtotiem ierobežojumu viļņiem ar enerģētikas sektora darbinieku mobilitātes un piegādes ķēžu traucējumiem. Komisija ir noteikusi pasākumus, kam būtu jāpievērš uzmanība, lai novērstu iespējamos riskus piegādes drošībai:

* Nepieciešama lielāka elastība, kas ļauj specializētajam personālam pārvietoties, lai pārbaudītu, darbinātu un uzturētu kritisko vai citu nozīmīgu infrastruktūru;
* Piešķirot individuālos aizsardzības līdzekļus un medicīniskās pārbaudes komplektus, jāapzinās kritiskās enerģētikas infrastruktūras darbinieku vajadzības, kā arī to darbinieku vajadzības, kuri bieži saskaras ar citiem.
* Jānodrošina iekārtu un tīklu ekspluatācijai, uzturēšanai un remontam nepieciešamo komponenšu un rezerves daļu piegādes ķēžu darbību. Pašreizējie traucējumi un loģistikas vājās vietas rada darbu kavēšanos atjaunojamās enerģijas un starpsavienojumu projektos, kas ietekmēs elastību un ražošanas jaudas nākamajā gadā. Ja šīs grūtības saglabāsies, tas vājinās elektroenerģijas, gāzes un naftas piegādes noturību papildu incidentu, satricinājumu vai nelabvēlīgu apstākļu gadījumā nākamajā ziemā vai pēc tam.
* Kodolenerģētikas sektorā īpaša uzmanība jāpievērš uzlabotai personāla piekļuvei elektrostacijām, lai veiktu plānotās kurināmā uzpildes un apkopes darbības reaktorā, un ilgtermiņā jānodrošina piekļuve kurināmā krājumiem, kas ir vitāli svarīgi nepārtrauktai un uzticamai elektroenerģijas ražošanai.
* ES un reģionālajā riska scenāriju analīzē jāiekļauj gūtā pieredze un pandēmijas riski. Rezultāti būtu jāintegrē preventīvajos, ārkārtas un riska sagatavotības plānos, kas izstrādāti saskaņā ar Gāzes piegādes drošības regulu un Regulu par riskgatavību elektroenerģijas sektorā.

Papildus šiem horizontālajiem pasākumiem Komisiju varētu aicināt izstrādāt instrumentu kopumu ar detalizētiem enerģētikas nozarē jau veiktiem pasākumiem un pasākumiem, kas varētu būt nepieciešami sagatavotības stiprināšanai. Ir svarīgi nodrošināt, lai mērķi un prasības saglabātos ambiciozi un sasniedzami, vienlaikus ņemot vērā atšķirības starp dalībvalstīm, tostarp katras skartās dalībvalsts atveseļošanās tempu un tās sākuma punktu pirms un pēc pandēmijas.

Pašreizējie ES tiesību akti ietver īpašus noteikumus dalībvalstīm neaizsargāto lietotāju aizsardzībai. Valsts iestādēm vai regulatoriem, vai pat energouzņēmumiem (brīvprātīgi) ir svarīgs pienākums nodrošināt piegādes neaizsargātiem patērētājiem krīzes periodā, izmantojot tādus pasākumus kā moratorijs atslēgšanai, rēķinu maksājumu atlikšana vai izvairīšanās no fiksētām maksām, kas rada ilgstošu slogu klientiem. Atbalstot dalībvalstu programmas ES līmenī, neaizsargātos patērētājus varētu pasargāt no enerģētiskās un ekonomiskās nabadzības. Varētu tikt mobilizētas investīcijas mājsaimniecību ar zemiem ienākumiem ēku energoefektivitātes uzlabošanā. Vienlaikus ir svarīgi atzīt šo pasākumu finansiālo ietekmi ilgtermiņā. Šajā sakarā jāatzīmē un, iespējams, enerģētikas sektorā jāizmanto Komisijas norādījumi dalībvalstīm attiecībā uz ārvalstu tiešajiem ieguldījumiem un Eiropas stratēģisko aktīvu aizsardzību.

* **Enerģētikas sektora ieguldījums ekonomikas atkopšanā**

Lai gan ES un tās dalībvalstis joprojām atrodas akūtā krīzes pārvarēšanas posmā, mums ir jāsāk strādāt pie ekonomikas atlabšanas nākamajā posmā. Eiropas Zaļais kurss kopā ar dalībvalstu NEKP var spēlēt nozīmīgu lomu ES ekonomikas ilgtspējīgas atveseļošanās nodrošināšanā un ārkārtas situācijas ietekmes uz sabiedrību mazināšanā. Koncentrēšanās uz tīrās enerģijas pārkārtošanos un nepieciešamo ekonomisko pārveidi videi nekaitīgas izaugsmes un klimata neitralitātes virzienā ir lieliska iespēja dalībvalstu ekonomiku stimulēšanai un Eiropas vadošās lomas veicināšanai tehnoloģiju jomā. Šajā ziņā ļoti svarīga ir iedzīvotāju un vietējo kopienu (pilsētu, mazpilsētu un lauku teritoriju) mobilizācija, kā arī nepārtraukts fokuss uz taisnīgu pārkārtošanos.

Papildus tūlītējam likviditātes un investīciju atbalstam varētu apsvērt trīs galvenos iniciatīvu virzienus gan tūlītējiem, gan vidēja termiņa pasākumiem:

* Renovācijas vilnis,
* atjaunojamās enerģijas projekti un nepieciešamā infrastruktūra,
* Taisnīgas pārkārtošanās mehānisms.

**Likviditātes atbalsts**

Ļoti īsā laikā, lai atbalstītu uzņēmumu likviditāti un izvairītos no atlaišanas un maksātnespējas, valdības un centrālās bankas nodrošina dotācijas un aizdevumu mehānismus. Šie paši aizdevumi un kredītlīnijas varētu ietvert nosacījumus, kas saistīti ar to atmaksu, veicinot pārkārtošanos uz klimatneitrālu ekonomiku.

**Atbalsts visu nozaru uzņēmējiem negatīvās covid-19 ietekmes mazināšanai**

* **Atlīdzības izmaksa dīkstāvē esošo uzņēmumu darbiniekiem:**
* dīkstāves pabalsts tiks izmaksāts darbiniekam 75% apmērā no mēneša vidējās bruto darba samaksas par pēdējo 6 mēnešu periodu pirms ārkārtas situācijas vai atbilstoši par darbinieka faktiski deklarētajiem datiem pēdējos 6 mēnešos, bet ne vairāk kā 700 eiro apmērā par kalendāra mēnesi;
* dīkstāves pabalsts ir pieejams arī pašnodarbinātām personām, autoratlīdzību saņēmējiem un mikrouzņēmumu nodokļa maksātājiem.
* **Kredīta brīvdienu garantija:**
* MVU un lielajiem uzņēmumiem, kuriem Covid-19 izplatības dēļ radušās objektīvas grūtības veikt aizdevumu maksājumus kredītiestādēm, pieejama kredīta garantija, kas ļauj kredītiestādei atlikt pamatsummas maksājumu;
* pieejama saimnieciskās darbības veicējiem, lauksaimniekiem un zivsaimniecības un akvakultūras nozarei.
* **Apgrozāmo līdzekļu aizdevums:**
* komersantiem, lauksaimniekiem un zivsaimniekiem, kuru darbību ietekmējusi Covid-19;
* līdz 1 milj. EUR ar termiņu līdz 3 gadiem.
* **Pašu kapitāla fonds lielo uzņēmumu atbalstam:**
* iespēja saņemt kapitāla ieguldījumu uzņēmumā līdz 10 milj. EUR.
* **Atbalsts pašvaldībām kapitālsabiedrību pamatkapitāla palielināšanai:**
* iespēja saņemt valsts aizdevumus pašvaldību kapitālsabiedrību pamatkapitāla palielināšanai, ja kapitālsabiedrības apgrozījums COVID-19 krīzes dēļ būs samazinājies par vairāk nekā 50% (par grozījumiem likumā lems Saeima).
* **Atbalsts nodokļu jomā:**
* krīzes skartie uzņēmēji var lūgt sadalīt vai atlikt nodokļu maksājumus uz laiku līdz 3 gadiem, kā arī piešķirt termiņa pagarinājumu tiem nokavētajiem nodokļu maksājumiem, kuru samaksas termiņš jau ir pagarināts saskaņā ar likumu “Par nodokļiem un nodevām”, ja termiņa kavējums radies COVID-19 rezultātā;
* IIN maksātājs par 2020. taksācijas gadu var neveikt noteiktos IIN avansa maksājumus no saimnieciskās darbības ienākuma. Šis nosacījums attiecināms uz avansa maksājumiem, sākot no 2020. gada 1. janvāra. Šos maksājumus var veikt labprātīgi;
* ātrāka PVN pārmaksas atmaksa: no š.g. 1. aprīļa līdz 31. decembrim pārmaksāto PVN summu atmaksā īsākā termiņā, nekā to paredz spēkā esošais PVN likums;
* akcīzes nodokļa nodrošinājuma samazinājums līdz 90% komersantiem, kuriem ir speciāla atļauja spirta ražošanai, kā arī tiek piemērots akcīzes nodokļa atbrīvojums nedenaturētam spirtam, kas tiek izmantots spirtu saturošu dezinfekcijas līdzekļu ražošanai;
* pagarināts gada finanšu pārskata iesniegšanas termiņš līdz 31.jūlijam.
* **Atbalsts uzņēmumu nomas maksai:**
* pašvaldībām 2020.gadā ir tiesības noteikt no likuma par NĪN atšķirīgus nodokļa nomaksas termiņus, tos pārceļot uz vēlāku laiku 2020.gada ietvaros. Šīs tiesības pašvaldība var īstenot, gan pieņemot lēmumu par visiem nodokļa maksātājiem, gan nosakot noteiktas nodokļa maksātāju kategorijas. Lēmums pašvaldībām publiski ir jādara zināms nodokļu maksātājiem;
* varēs nepiemērot kavējuma procentus un līgumsodus samaksas kavējuma gadījumā, izņemot naudu par patērētajiem pakalpojumiem – elektroenerģiju, siltumenerģiju, ūdensapgādi un citiem īpašuma uzturēšanas pakalpojumiem.
* **ES fondi:**
* Komisija ir sagatavojusi ES fondu regulējuma grozījumus, ar kuriem tiek ļauts pārdalīt neizmantoto ES fondu finansējumu (2019.gada atlikumus), lai mazinātu COVID-19 radītās sekas veselības nozarē, nodarbinātības un uzņēmējdarbības jomā. Grozījumi paredz atvieglotu kārtību pārdaļu veikšanai – piedāvāta iespēja bez Komisijas oficiāla lēmuma nacionāli pārdalīt 4% no darbības programmas kopējā apjoma, kas Latvijas gadījumā veido 176,7 milj. EUR (neskaitot nacionālo līdzfinansējumu);
* Komisijas piedāvātie grozījumi paredz paplašināt ERAF attiecināmību cīņai ar COVID-19 izraisītajām sekām veselības nozarē, nodarbinātības jomā un atbalstīt uzņēmumus:
  + veselības nozarē – izdevumi saistībā ar vīrusa apkarošanu, iekļaujot slimnīcu aprīkojumu, plaušu ventilatorus un aizsargmaskas;
  + uzņēmējdarbības jomā – atbalsts finanšu instrumentu veidā (aizdevumi, garantijas) MVU apgrozāmajiem līdzekļiem, t.sk. grūtībās nonākušajiem uzņēmumiem, arī lielajiem;
  + nodarbinātības jomā – īstermiņa nodarbinātības pasākumiem;
* ir nolemts, ka COVID-19 tiešie krīzes pārvarēšanas pasākumi pamatā tiks finansēti no valsts budžeta. Savukārt ES fondu finansējums tiks mobilizēts ekonomikas atlabšanas posmam pēc ārkārtas situācijas;
* FM ir izveidojusi un vada darba grupu ar partneru deleģētiem pārstāvjiem, kurā tiek izskatīti turpmākie priekšlikumi par ES fondu finansējuma pārdalīšanu;
* nodrošināta iespēja ES fondu projektos veiktos izdevumus līdzfinansēt no ES fondiem gadījumā, kad darbību izpildi ietekmējusi COVID-19 izplatība, atzīstot COVID-19 ietekmi uz projekta īstenošanu par nepārvaramas varas apstākļiem;
* plānots novirzīt atbalstu COVID-19 krīzes apstākļos aktuālāko specialitāšu ārstu piesaistei darbam ārstniecības iestādē Rīgā (līdz šim atbalstu varēja saņemt tikai gadījumā, ja plānots uzsākt darbu reģionā), ņemot vērā, ka vērojams būtisks ārstniecības personu iztrūkums tieši Rīgā, kur šobrīd ir vislielākais noslogojums saistībā ar COVID-19;
* plānots novirzīt atbalstu ārstniecības personām, kuras vēlas atgriezties darbā ārstniecības iestādē Rīgā (līdz šim atbalstu varēja saņemt tikai gadījumā, ja plānots atgriezties darbā medicīnas jomā ārstniecības iestādē reģionā). Tas, ņemot vērā, ka daudzās nozarēs tiek atlaisti darbinieki piemēram, skaistumkopšanā strādājošie), kas iepriekš ieguvuši, piemēram, medicīnas māsas izglītību, vienlaicīgi mazinātu negatīvās bezdarba sekas un palīdzētu mazināt kritiski trūkstošo ārstniecības personu, piemēram, māsu skaitu slimnīcās Rīgā. Papildus, ja šīm personām ir beigušās prakses tiesības, tad no ES fondiem tiks atbalstītas mācības (t.sk. teorija attālināti, prakse – darba vidē balstītas mācības);
* plānots organizēt papildu apmācības par aktuāliem ar COVID-19 izplatību saistītiem jautājumiem (t.sk. īpašas apmācību tēmas, pielāgojot noteiktam ārstniecības personu lokam). Teorijas apmācībām tiek izvērtēti attālināto mācību risinājumi, praksei – praktiskās pieredzes apgūšana.

**Investīciju atbalsts**

Pastāv skaidrs risks, ka likviditātes krīze pāries recesijā, samazinot ražīgumu, nodarbinātību un ekonomikas izaugsmi. Šis scenārijs uzdod plaša mēroga atveseļošanas programmas izstrādi, lai stimulētu ekonomikas izaugsmi pēc krīzes. Trīs iepriekš minētās iniciatīvu jomas varētu papildināt gan pašreizējos finanšu instrumentus enerģētikas jomā, jo īpaši tos, kas atbalsta projektus ar būtisku ietekmi uz rūpniecības stratēģisko nozaru attīstību, nodarbinātību un izaugsmi (piemēram, Eiropas Infrastruktūras Savienošanas instruments (turpmāk – CEF), LIFE, Eiropas ieguldījums ITER projektā, Apvārsnis 2020, utt.), gan arī jaunus instrumentus, piemēram, Savienības Atjaunojamās enerģijas finansēšanas mehānismu.

**Renovācijas vilnis**

Gaidāmais Renovācijas vilnis varētu kļūt par ES ekonomikas atkopšanas centienu stūrakmeni, vienlaikus pievēršoties arī enerģētiskās nabadzības cēloņiem. Šādi renovēšanas darbi ir darbietilpīgi, un tajos būtu iesaistīti vietējie uzņēmumi (galvenokārt mazie un vidējie uzņēmumi (MVU)) visās dalībvalstīs. Tas var nekavējoties palielinātu pieprasījumu un atbalstītu vietējās piegāžu ķēdes. Tas ir būtiski, lai izvairītos no neveselīgas globālās dominances, piemēram, atjaunojamo energoresursu tirgū. Varētu tikt veikti vairāki tūlītēji pasākumi, lai veicinātu ieguldījumus, kas vajadzīgi atjaunošanas vilnim:

* dalībvalstu koordinēšanās nacionālo pasākumu ieviešanā, lai paātrinātu renovāciju un nepieciešamo tehnoloģiju izstrādi, uzlabotu piekļuvi vietējam finansējumam un palielinātu kvalificēta darbaspēka pieejamību, kas nepieciešams renovācijas apjoma palielināšanai;
* Eiropas stratēģisko investīciju fonda (turpmāk – ESIF), PF4EE (Privātā finansējuma energoefektivitātei) shēmas un SFSB (viedā finansējuma viedajām ēkām) garantiju instrumenta pieredzes izmantošana;
* reglamentējošo pasākumu izstrāde, balstoties uz esošo sistēmu, lai novērstu citus šķēršļus renovācijas vilnim.

**“Zaļās” enerģijas infrastruktūra**

Sagatavošanās darbi jau ir veikti ar Kopīgu interešu projektu (turpmāk – KIP) sarakstiem, dalībvalstu NEKP un infrastruktūras attīstības plāniem (TYNDPs). Tāpat pašreizējais darbs pie TEN-E regulas pārskatīšanas varētu sniegt potenciālus norādījumus projektu priekšlikumiem, kuru mērķis ir palielināt atjaunojamās enerģijas ražošanu un izveidot tās integrēšanai nepieciešamo infrastruktūru, tostarp uzglabāšanas risinājumus. Stratēģiska pieeja atkrastes atjaunojamās enerģijas jomā varētu veicināt īstermiņa un vidēja termiņa investīciju lēmumus šajā nozarē ar nozīmīgu ilgtspējīgas un iekļaujošas izaugsmes un nodarbinātības potenciālu.

Daudzas klimatneitralitātes panākšanai nepieciešamās tehnoloģijas vēl ir jāizgudro. ES ir apņēmusies turpmākajos gados palielināt investīciju līmeni inovācijās. Tomēr šo iespēju var pilnībā izmantot tikai tad, ja piekļuve tehnoloģiju attīstību veicinošiem resursiem un līdzekļiem ir vienlīdzīga visām dalībvalstīm. Jānodrošina atbalsts tīru tehnoloģiju izstrādei, kas veicina emisiju samazināšanu, kā arī dalībvalstu sadarbības stiprināšanai pētniecībā un inovācijās zemu emisiju tehnoloģiju jomā. Galvenā uzmanība jāpievērš materiālu un enerģijas neatkarību nodrošinošām tehnoloģijām, ievērojot tehnoloģiskās neitralitātes principu, t.i., ilgtspējīgam kurināmajam, ūdeņraža tehnoloģijām, elektromobilitātei, enerģijas uzkrāšanai u.c.

Investīciju veicināšanai var veikt vairākus tūlītējus pasākumus:

- nekavējoties uzsākt koordinētus centienus dalībvalstu iniciatīvu izvirzīšanai Elektroenerģijas koordinācijas grupā, ACER, ENTSO-E, pārvades un sadales tīklu operatoru ciešā sadarbībā ar esošajām grupām, piemēram, Augsta līmeņa grupām un Reģionālajām grupām, kas izveidotas saskaņā ar TEN-E regulējumu;

- dažādu finansēšanas instrumentu ieviešanas apsvēršana. Varētu tikt palielināta Eiropas Savienošanas instrumenta (CEF) un CEF aizdevumu instrumenta pašreizējā loma, lai virzītu nobriedušus KIP. Turklāt jauni un elastīgi instrumenti, piemēram, Savienības Atjaunojamās enerģijas finansēšanas mehānisms, var atbalstīt jaunus projektus par zemām izmaksām un apvienojumā ar citiem instrumentiem (CEF, InvestEU). “Apvārsnis Eiropa” (“Horizon Europe”) varētu izmantot, lai palielinātu ieguldījumus tehnoloģiju pētniecībā un inovācijās un palielinātu inovatīvo tehnoloģiju attīstības tempu. Varētu izvērtēt Eiropas Investīciju Bankas ESIF tipa aizdevumu/ nākotnes InvestEU un finanšu instrumentu apjoma palielināšanu, Eiropas Enerģētikas Programmas Atveseļošanai (*Energy Programme for Recovery*) turpināšanu pārrobežu atjaunojamās enerģijas projektu un ar tiem saistītās infrastruktūras sekmīgai attīstībai.

- regulatīvi pasākumi, piemēram, administratīvā sloga samazināšana un atļauju izsniegšanas procedūru paātrināšanu (līdzīgi kā ar KIP), šķēršļu novēršana elastīgas un decentralizētas ražošanas ienākšanai vai pārrobežu enerģijas tirgu uzlabošana.

Varētu paredzēt arī papildu pasākumus, piemēram, tūlītējus dalībvalstu atjaunojamās enerģijas konkursus un izsoles, Savienības mēroga konkursus Atjaunojamās enerģijas finansēšanas mehānisma ietvaros vai tūlītējus dalībvalstu apvienotos uzsaukumus pētniecības un inovācijas/tehnoloģiju vajadzībām, tostarp “Apvārsnis 2020” pēdējās darba programmas pagarināšanu.

**Taisnīgas pārkārtošanās mehānisms**

Ir svarīgi ātri īstenot pasākumus, kas plānoti atbilstoši trim pīlāriem, izmantojot pieredzi un praksi, kas gūta ogļu ieguves reģionu pārkārtošanās iniciatīvā. Turklāt nozīmīgs ir arī atbalsts investīcijām, lai risinātu pārkārtošanās sociālās sekas.

Šīs enerģētikas ministru neformālās videokonferences mērķi ir novērtēt pasākumus, kas veikti, lai stiprinātu sagatavotību un nodrošinātu piegādes drošību dažādos scenārijos, un izvērtēt iespējamo enerģētikas nozares devumu gan īstermiņā, ātri reaģējot uz krīzi, gan vidējā termiņa ekonomikas atveseļošanās centienos.Videokonferencē ministri tiek aicināti sniegt atbildes uz šādiem jautājumiem:

* *Enerģētikas sektora gatavība*

Kāds ir Jūsu vērtējums par pašreizējo situāciju un veiktajiem pasākumiem, un kādus papildu pasākumus varētu veikt, lai stiprinātu sagatavotību, tostarp reģionālās sadarbības jomā?

* *Enerģētikas sektora loma ekonomikas atkopšanā*

Kā iniciatīvas, piemēram, Renovācijas vilnis, atjaunojamās enerģijas projekti, ieguldījumi infrastruktūrā un Taisnīgas pārkārtošanās mehānisms, var veicināt ātru un efektīvu ekonomikas atveseļošanos? Kādus citus pasākumus un/vai pasākumus varētu ātri īstenot ES un valsts/reģionālā līmenī?

**Latvijas nostāja:**

* *Enerģētikas sektora gatavība*

Enerģētikas sektorā Latvija nav ieviesusi specifiskus atbalsta pasākumus un nav identificējusi nepieciešamību pēc konkrētas papildus rīcības, tomēr būtiski uzsvērt, ka **elektroenerģijas sektorā ir pieejami dažādi risinājumi uzņēmējiem, lai šajā dīkstāves periodā samazinātu izmaksas par elektroenerģiju**.

Elektroenerģijas sadales sistēmas operators atbilstoši spēkā esošajam regulējumam sniedz iespēju uz laiku vai patstāvīgi samazināt elektroenerģijas pieslēguma slodzi vai uz laiku pārtraukt elektroapgādi objektā, to 9 mēnešu laikā atjaunojot bez maksas. Tādējādi Latvijas elektroenerģijas nozares regulējums sniedz iespēju efektīvi samazināt izmaksas par elektroenerģiju.

Papildus jānorāda, ka elektroenerģijas tirgotājs AS “Latvenergo”, kā valsts uzņēmums, ir pretimnākošs un sniedz iespēju vienoties par elektroenerģijas rēķinu **atliktajiem maksājumiem pēc individuāla grafika**.

Latvijas enerģētikas sektors šajā krīzes situācijā **ir labi sagatavots un šobrīd nerada bažas no energoapgādes drošības aspekta**. Enerģētikas sektors šobrīd ir veicis preventīvos pasākumus, lai nodrošinātu pilnvērtīgu elektroenerģijas un dabasgāzes sistēmu darbu krīzes situācijā, kā arī ir izstrādāts skaidrs rīcības plāns scenārijā, ja krīze padziļinās.

Vienlaikus esam gandarīti, ka **gan ES līmenī, gan Baltijas valstu līmenī ir efektīvi funkcionējošas darba grupas dažādos pārstāvniecības līmeņos**, kas sniedz iespēju pārrunāt citu ES dalībvalstu un pārējo Baltijas valstu labo praksi gan energoapgādes drošības uzturēšanas, gan atbalsta pasākumu jautājumos šobrīd un pēc ārkārtas situācijas beigām. Tas rada vienotu izpratni par kopējo situāciju un sniedz priekšstatu par citiem iespējamajiem rīcības scenārijiem nacionālā līmenī. Pozitīvi vērtējam ideju ES un reģionālajā gāzes un elektroenerģijas sektoru riska scenāriju analīzē iekļaut arī pandēmijas riskus un to iespējamo ietekmi.

Latvija rūpīgi uzrauga notiekošo visās enerģētikas nozarēs un saskata, ka būtiskākais risks varētu būt attieicnāms uz centralizētās siltumapgādes likviditāti, ievērojot, ka ārkārtas situācijas un tās radītās ekonomiskās ietekmes dēļ var rasties gan siltumapgādes slodzes kritums, gan var būt traucēta maksātspēja par siltumapgādes pakalpojumiem, tomēr šobrīd situācija tiek kontrolēta un risks vēl nav iestājies.

Jāņem vērā, ka atbalsta pasākumi uzņēmējiem negatīvas Covid-19 ietekmes mazināšanai ar laiku varētu būt papildināti ar jauniem pasākumiem, jo šobrīd valdība vēl apspriež papildu pasākumu ieviešanu, kas varētu tikt apstiprināti tuvākajā laikā, ja situācija turpinās pasliktināties.

Ņemot vērā, ka pakāpeniski pieaug bezdarbs, tiek strādāts pie turpmākiem pasākumiem nodarbinātības veicināšanai un bezdarba mazināšanai, kā arī līdzšinēji īstenoto valsts budžeta finansēto un ESF līdzfinansēto aktīvās nodarbinātības politikas pasākumu pielāgošanas.

* *Enerģētikas sektora loma ekonomikas atkopšanā*

Ekonomikas atkopšanās laikā ES līmenī ir nepieciešams izveidot instrumentus ne tikai taisnīgai sabiedrības pārkārtošanai, bet arī pilnīgai komersantu pārorientēšanai - gan uz ilgtspējīgas enerģijas efektīvu patēriņu, t.sk., pašpatēriņu, gan iekļaušanos ES iekšējās tehnoloģiju ražošanas ķēdēs.

Īpaši svarīga šāda pārorientēšana ir rūpniecībā un atjaunojamo energoresursu tehnoloģiju ražošanā, tai skaitā esošo tehnoloģiju un transportlīdzekļu pārbūvē. Latvijai ir būtiski enerģētikas sektorā veicināt **straujas investīcijas, kas veicina ekonomikas atveseļošanos**, tai skaitā nodarbinātību, vienlaikus samazinot energoresursu importa atkarību un nodrošinot virzību uz enerģētikas un klimata mērķu izpildi. Svarīgi novirzīt finansējumu pasākumiem, kas veicinās ekonomikas atveseļošanos gan īstermiņā, gan dos stabilus ieguvumus dalībvalstu ekonomikai ilgtermiņā. **Šajā sakarā būtiski, ka valsts atbalsta vadlīnijas vides un enerģētikas atbalstam tiek pārskatītas tā, lai tās būtu mazāk sektoru orientētas, kā arī būtu nepieciešams tās salāgot ar klimata neitralitātes mērķiem, lai atbalstu var nodrošināt pietiekami ātri.**

Pēdējos gados Latvijā būtiskas investīcijas ir veiktas enerģijas ieguvei no biomasas, kas ir veicinājis arī saistīto tautsaimniecības nozaru attīstību un nodarbinātību, **tāpēc ilgtspējīgas biomasas lomai enerģētikas sektorā tuvākajos gados jāsaglabājas, vienlaikus jāveicina pakāpeniska pāreja uz mazāk siltumnīcefekta gāzu (turpmāk – SEG) emisijām radošām AER tehnoloģijām**. Elektroenerģijas jomā jāpaātrina gan sauszemes, gan jūras vēju projektu attīstība**, tāpēc Latvija atbalsta Komisijas darbu pie atkrastes vēja enerģijas stratēģijas un deklarāciju par Baltijas jūras valstu sadarbību atkrastes vēja enerģijas jomā.**

Plānotā **iniciatīva Renovācijas vilnis ar fokusu uz ēku renovācijas apjomu palielināšanu būs labs instruments ekonomikas atkopšanās nodrošināšanai un vienlaikus ļaus risināt vairākas problēmas:** veidosies jaunas lokālās darba vietas (pārsvarā MVU), mazināsies atkarība no energoresursu importa, mazināsies enerģētiskās nabadzības problēma, paaugstināsies energoefektivitāte un mazināsies SEG emisijas.

**Lai uzturētu investīciju apguves efektivitāti, nepieciešams arī pēc 2021.gada izmantot jau šobrīd ES budžeta programmās un instrumentos pielietotos finanšu mehānismus, saglabājot pietiekami lielu grantu daļu**, tai skaitā ēku energoefektivitātes un siltumapgādes jomā, vienlaikus, lai attīstītu jaunus biznesa modeļus, piemēram energoservisa kompānijas un iedzīvotāju energokopienas. Lai veicinātu Enerģētikas sektora attīstību un radītu uz tautsaimniecības attīstību vērstus pasākumus COVID19 radīto seku mazināšanai, Ekonomikas ministrija turpina īstenot vairākas **energoefektivitātes pasākumus veicinošas programmas** valsts ēkām, daudzīvokļu namiem, privātmājām, centralizētajai siltumapgādei. Lai diferencētu atbalsta iespējas, tiek veicināta energoservisa kompāniju (ESCO) tirgus sakārtošana, kopā ar Eiropas Investīciju banku izstrādājot energoefektivitātes pakalpojumu līguma paraugu, kuru plānots apstiprināt EUROSTAT, kā arī ir veikti atbilstoši grozījumi normatīvajos aktos, lai sniegtu atbalstu ESCO uzņēmumiem pakalpojumu sniegšanai kā daudzdzīvokļu namos, tā arī privātmājās un valsts ēkās.

Tāpat arī ir izsludināta 3.atlases kārta programmai, lai veicinātu efektīvu energoresursu izmantošanu, enerģijas patēriņa samazināšanu un pāreju uz AER apstrādes rūpniecībā, kur esam pagarinājuši projektu iesniegumu iesniegšanas termiņu līdz 01.06.2020., sakarā ar vīrusa COVID19 radītajām sekām. Pirms lēmuma pagarināt pieteikšanās termiņu, interesi par projektu iesniegšanu izrādīja ļoti liels komersantu skaits, tāpēc tiek sagaidīts augsts pieprasījums.

Enerģētikas sektorā Latvijā un Baltijas valstīs tiek arī turpināts darbs pie energoapgādes infrastruktūras projektu attīstības, **kas kalpos par labu instrumentu ekonomikas sildīšanai.**

Elektroenerģijas sektorā starp būtiskākajiem projektiem minami:

* Latvijas – Igaunijas trešā starpsavienojuma projekts, kas palielinās visa Baltijas reģiona elektroapgādes drošumu, nodrošinās efektīvu elektroenerģijas tirgus darbību Baltijā un palielinās ražotāju konkurētspēju kā Baltijā, tā arī Ziemeļvalstīs.
* Rīgas TEC-2 – Rīgas HES projekts, kas ir svarīgs Latvijas iekšēja tīkla pastiprinājums Igaunijas-Latvijas trešā starpsavienojuma pilnas funkcionalitātes nodrošināšanai ne tikai normālos, bet it īpaši avārijas un remontu režīmos. Reģionālā mērogā šis tīkla pastiprinājums spēlēs būtisku lomu caurlaides spējas palielinājumam Baltijas reģionā Ziemeļu – Dienvidu virzienā.
* Sinhronizācijas projekts, kas 2025.gadā ļaus sinhronizēt Baltijas valstu elektrotīklus ar kontinentālās Eiropas elektrotīkliem, nodrošinot ne vien energoapgādes drošumu, bet arī ļaujot Baltijas valstīm integrēties Eiropas iekšējā elektroenerģijas tirgū, veicinot konkurētspēju un tirgus likvīdumu.

Savukārt gāzes sektorā starp nozīmīgākajiem projektiem minammi:

* Inčukalna pazemes gāzes krātuves modernizācija, kuras mērķis ir palielināt krātuves elastīgumu, lai nodrošinātu tirgu ar tam nepieciešamajiem produktiem un krātuves darbības drošību.
* Lietuvas – Latvijas gāzes starpsavienojuma jaudas palielināšanas projekts, kas veicinās piekļuvi Klaipēdas sašķidrinātās gāzes terminālim, Inčukalna pazemes gāzes krātuvei un Polijas-Lietuvas gāzes starpsavienojumam, kura darbību plānots uzsākt 2022. gadā.

Apzinot sistēmas operatorus, secināms, ka šobrīd nav konstatēti būtiski kavējumi projektu izpildē ārkārtējās situācijas kontekstā.

**2.Citi jautājumi**

**Situāciju ar dalībvalstu NEKP un Ilgtermiņa renovācijas stratēģijām** *– Komisijas sniegta informācija*

Komisija sniegs informāciju par šībrīža situāciju ar situāciju ar dalībvalstu NEKP un Ilgtermiņa renovācijas stratēģijām.

**Latvijas nostāja:**

Latvija ir iesniegusi Komisijai savu NEKP 2020.gada februārī. Gaidām Komisijas vērtējumu par dalībvalstu NEKP un ES 2030.gada atjaunojamās enerģijas un energoefektivitātes mērķiem.

Latvijas Ēku atjaunošanas ilgtermiņa stratēģija (turpmāk – Stratēģija) vēl tiek izstrādāta. Pēc sabiedriskās apspriešanas noslēgšanās, Stratēģija tiks izsūtīta atbildīgajām iestādēm un ministrijām atzinumu sniegšanai. Pēc iebildumu uzklausīšanas, Stratēģija tās galīgā redakcijā tiks virzīta izskatīšanai Ministru kabinetā. Ņemot vērā normatīvajos aktos noteiktos saskaņojumu sniegšanas termiņus, provizoriski Stratēģija varētu tikt virzīta uz š.g. 7.maija Ministru kabineta sēdi, līdz ar to pēc šī datuma tā varētu tikt iesniegta Komisijai.

**II. Latvijas delegācija**

Delegācijas vadītājs: **Jurģis Miezainis,** Ekonomikas ministrijas Parlamentārais sekretārs

Delegācijas dalībnieki: **Dz. Kauliņš**, Ekonomikas ministrijas valsts sekretāra vietnieks enerģētikas jautājumos

**I. Iļjina**,Ekonomikas ministrijas nozares padomniece, Latvijas Republikas Pastāvīgā pārstāvniecība Eiropas Savienībā (dalība klausītāju telpā Eiropas Savienības Padomē, Briselē)

Ekonomikas ministrs J.Vitenbergs

Valsts sekretāra pienākumu izpildītājs E.Valantis

20.04.2019.

3427

I.Iļjina

003222383157, [Inga.Iljina@mfa.gov.lv](mailto:Inga.Iljina@mfa.gov.lv)

1. Padomes dokuments WK 3772/2020 INIT [↑](#footnote-ref-2)